આ પ્રસંગે ભરૂચ વિસ્તારના સંસદસભ્યશ્રી મનસુખભાઇ વસાવાએ પ્રાસંગિક પ્રવચન કરતાં જણાવ્યું હતુંકે, ગરીબ અને આદિવાસી પરિવારના ભણેલા વિધાર્થીઓને સ્પર્ધાત્મક પરિક્ષાનું પુરતું માર્ગદર્શન મળી રહે તે માટે સરકાર ધ્વારા આ એક દિવસીય પરિસંવાદનું આયોજન કરવામાં આવ્યું છે. યુવા અવસ્થામાં યુવાનો પોતાની કેરિયર બનાવી ભવિષ્યનું જીવન વધુ સારી રીતે જીવી શકે છે. યુવાઓ માટે આ સુવર્ણ યુગ છે. તેને પારખીને તક ઝડપી લેવી જોઇએ. સરકાર આવા ભણેલા યુવાઓને માર્ગદર્શન મળી રહે તે માટે પ્રયત્નશીલ છે. ઓછુ ભણેલાઓ માટે સરકાર કૌશલ્યવર્ધન કેન્દ્રો ચલાવે છે. તેમાં પણ તાલીમ લઇ વ્યવસાય કરી શકાય છે. પ્રાયોજના કચેરી ધ્વારા અલગ-અલગ વિભાગની તાલીમ માટે તાલીમ વર્ગો ચલાવવામાં આવે છે. આ વિસ્તારના આદિવાસી યુવાઓએ જાગૃતતા કેળવી સરકારની આવી યોજનાઓના લાભો લઇ મળતી તક ઝડપી લેવી જોઇએ. સ્પર્ધાત્મક પરિક્ષાઓમાં સખત મહેનત કરવી પડે છે. યોગ્ય આયોજન કરી પરિક્ષાની તૈયારીકરવાથી સફળતા જરૂર મળે છે. માતા-પિતાઓએ પણ બાળકોના અભ્યાસ અંગે સભાનતા કેળવી સ્પર્ધાત્મક પરિક્ષાઓ અંગેની તાલીમ પણ મળી રહે તે માટે પ્રયત્નો કરવા જરૂરી છે. જે મહેનત કરશે તે સફળતાનેવરશે. આ વાકયને સાર્થક કરવા આળસ છોડી હરિફાઇના જમાનામાં સખત મહેનત કરવાથી જરૂર સફળતા મળે છે. આદિવાસી માટે અનામત જગ્યાની જોગવાઇ સરકારે કરી છે તેના અધિકાર માટે જાગૃત થઇ સખત પરિશ્રમ કરી હર્ષ અને ઉમંગથી પરિક્ષા આપી સફળતાના પ્રયત્નો કરો તેવા શુભાશીષ શ્રી વસાવાએ આપ્યા હતા.